હવે ફુરસદનાં સમયે માત્ર ટીવી જોતાં બાળકોમાં ટીવી સામે બેસી રહેવાનાં કારણે શરીરનું પુરતું હલન-ચલન નથી થતું આથી બાળકોની પાચનશક્તિ મંદ પડે છે, બાળકોને ભૂખ ઓછી લાગે છે અને વળી જે ભૂખ લાગે છે તે સંતોષવા માટે ટીવી સામેથી ઊભા થઈ થાળી પર બેસવું ગમતું નથી માટે ટીવી સામે બેઠાં બેઠાં જ તૈયાર પેકેટમાંથી ખાવાની આદત પડે છે. આવો ખોરાક ખાવાથી શરીર માટે જરૂરી એવાં પોષક તત્વોની શરીરમાં ઉણપ વર્તાય છે. વળી પેકેટમાંના ખાધ્યપદાર્થો અન્ય ઘણી રીતે નુકશાનકારક હોય છે. એમાં વપરાયેલાં કલર, પ્રીઝરવેટીવ્સ, તેલ, ફ્લેવર …..બધું જ નુકશાનકારક છે. આજનાં બાળકો બેકરી પ્રોડક્ટસનો પણ બહોળો ઉપયોગ કરે છે, બેકરી પ્રોડક્ટસ જઠરાગ્નિને મંદ કરી પાચનતંત્રને નબળું બનાવે છે. આવાં બાળકો શારીરિક રીતે નબળાં રહે છે, વારંવાર માંદા પડે છે અને તામસી બને છે.